proxectonos/corpus_dominio_cientifico huggingface dataset:
Unix-like

Un sistema operativo similar a Unix ou Unix-like é aquel que se comporta dun xeito similar ó sistema Unix, inda que non necesariamente aplique ou cumpra as Single UNIX Specifications, que definen tal sistema operativo. O termo pode incluír a software libre e código aberto inspirado polo UNIX dos Laboratorios Bell ou deseñados para emular as súas características; produtos comerciais e propietarios e incluso por versións baseadas na licenza de código de UNIX. Non hai unha definición estándar para definir o termo e algunhas veces xorden opinións contrarios acerca de se un sistema operativo é similar a Unix ou non.
Unión Africana e Malgaxe

A Unión Africana e Malgaxe (AMU) (en francés Union Africaine et Malgache (UAM)) foi unha organización internacional creada por antigas colonias francesas en África. En decembro de 1960 un grupo de países independizados de Francia acordaron en Brazzaville a creación dunha organización de cooperación, formalizándose o 12 de setembro de 1961 en Antananarivo axuntando a 12 países, coñecidos como o grupo de Brazzaville: Chad, Camerún, República do Congo, Dahomey, Gabón, Alto Volta, Mauritania, Níxer, Madagascar, República Centroafricana, Senegal e Costa do Marfil. Tiña como obxectivo coordinar posicións obre cuestións internacionais e promover a cooperación nos ámbitos económico e cultural e manter unha organización de defensa común. Tras a creación da Organización da Unidade Africana en 1963 os países membros da AMU deixaron as cuestións políticas para a OUA e mudou o seu nome en marzo de 1964 a Unión Africana e Malgaxe de Cooperación Económica para ser substituída finalmente pola Organización Común Africana e Malgaxe en 1965.
Unión Astronómica Internacional

A Unión Astronómica Internacional (siglas en inglés: IAU, International Astronomical Union) é o organismo internacional que se encarga de promocionar e coordina-la investigación astronómica a nivel global. Está organizada en 12 divisións científicas, e dentro 37 comisións máis especializadas, ademais de 90 grupos de traballo. O seu nacemento tivo lugar no 1919. A actual presidenta (2019) é Ewine van Dishoeck.
A UAI reúne a máis de 13500 astrónomos profesionais de máis de 100 países do mundo. A súa misión é promover e salvagardar a astronomía en todos os seus aspectos, incluíndo investigación, comunicación, educación e desenvolvemento, a través da cooperación internacional. A UAI tamén serve como autoridade recoñecida internacionalmente para asignar designacións a corpos celestes e as características de superficie neles. Os grupos de traballo son establecidos Polo Comité executivo, As Divisións ou Comisións, para tomar tarefas ben definidas por períodos limitados de tempo. Na actualidade (2019), un dos grupos, a Division B WG UV Astronomy (para o estudo das emisións ultravioleta) está dirixido pola española Ana I. Gómez de Castro ('Chair' do grupo).
Asemade, desenvolve proxectos en conxunto con outras entidades, como o Galileo Teachers Training Program, en colaboración con HOU.
Ten tamén un grupo de nomeamento de pequenos corpos celestes, o "Working Group for Small Body Nomenclature (WGSBN)", que por exemplo, nomeou a Arrokoth.
Unión Campesina

Unión Campesina foi unha organización sindical agraria galega aparecida en 1907. Historia e características
Tivo o seu ámbito de actuación na bisbarra da Coruña e no distrito de Ordes. De influencia anarquista e relacionada cos sindicatos coruñeses desa tendencia, estaba formada por traballadores que combinaban a agricultura a tempo parcial con empregos na cidade da Coruña. Os seus principais dirixentes foron José Moreno Bello e Manuel Martínez Pérez. Acadou a súa maior dimensión a principios do verán de 1908 con 33 sociedades adheridas. Tivo diverxencias cando os problemas específicos do campo chocaron co discurso e a práctica dos sindicatos obreiros. Participou na Asemblea Agraria de Monforte, onde encetou a súa desfeita. Deveceu pola represión e o afastamento da tendencia próxima aos solidarios.
Unión Democrática de Defensa dos Intereses Africanos

A Unión Democrática de Defensa dos Intereses Africanos (en francés Union Démocratique de Défense des Intérêts Africains, UDDIA) foi un partido da congolés fundado por Fulbert Youlou en 1956 de ideoloxía anticomunista e cristiá-liberal. Traxectoria
A nova formación tivo un importante éxito nas eleccións municipais de novembro de 1956, ao se facer coa alcaldía de Brazzaville para o seu líder Youlou. A pesar do éxito, en 1957 o vicepresidente do partido Simon Kikounga N’Got marchou e fundou o seu propio partido que apoiou a coalición dos principais rivais da UDDIA, o Partido Progresista Congolés e o Movemento Socialista Africano nas eleccións territoriais de 1957. Así a coalición PPC-MSA logrou 23 deputados e o partido de Youlou 22 e, tras eses resultados tan axustados, formouse un goberno de coalición entra a UDDIA e o MSA con cinco ministerios para cada forza con Jacques Opangault líder do MSA como cabeza do goberno, pero as tensións entre os dous partidos seguen no seo do goberno.
En 1958 a UDDIA entra no Reagrupamento Democrático Africano en substitución do Partido Progresista Congolés. Logo do referendo da comunidade franco-africana do 28 de setembro de 1958, os territorios africanos aumentan a súa autonomía e a Asemblea Congolesa reúnese en novembro para dotarse de institucións, mais a falta de acordo entre socialistas e youlouistas fai imposible avanzar. En protesta, o MSA abandona o parlamento co que a UDDIA queda con maioría e aproveita para aprobar novas leis constitucionais e substituír a Opangault cun goberno provisiorio presidido por Youlou que non acepta o MSA. Logo de serios enfrontamentos intervén o exército francés.
Nas eleccións de 1950 a UDDIA co 58% dos votos logra 51 escanos por 10 do MSA, a pesar dos enfrontamentos entre as dúas forzas, Youlou forma en xullo un goberno no que se integran membros do MSA e finalmente entra como vicepresidente e ministro de Estado Opangault e é o UDDIA quen lidera ao país ao acceder á independencia o 15 de agosto de 1960. Comeza a se desenvolver un culto á personalidade en torno ao líder do UDDIA intentando implantar no país un réxime de partido único que fracasou ao se aliar o movemento sindical co exército no coñecido como levantamento dos tres gloriosos en agosto de 1963 que levou á dimisión de Youlou e ao desmantelamento da UDDIA.
Unión Eurasiática

A Unión Económica Eurasiática (UEEa), tamén coñecido como Unión da Eurasia (UEa) ou Unión Eurasiática (UEa) é unha unión económica que foi planeada para ser establecida por un tratado o 29 de maio de 2014, os líderes son Belarús, Kazakhstán, e Rusia. A Unión entrará en efecto o 1 de xaneiro de 2015 se o tratado é aprobado polos parlamentos dos tres países.
O UEa creará un mercado económico de 170 millóns de persoas e un produto interior bruto de 2. 7 billóns de dólares. Armenia, Kirguizistán, Tadjiikistán e Uzbekistán xa amosaron o seu interese de entrar na unión. Membros
Os membros son Rusia, Belarús e Kazakhstán. Ampliación
O Presidente de Rusia, Vladimir Putin, afirmou que o seu obxectivo é ampliar a UEa a todos os estados post-soviéticos, coa exclusión dos tres estados bálticos da UE (Estonia, Letonia e Lituania).
Azerbaidján
A oposición de acordo co ministro de economía de Azerbaidján, afirmou que o país non está preparado para unirse a unha unión.
Armenia
En decembro de 2013, o presidente de Armenia, Serzh Sargsyan, afirmou que a UE, CEI e a UEa non deben ser mutuamente exclusivos. Maja Kocijancic, portavoz do Alto Representante da Unión para Asuntos Exteriores e Política de Seguridade, Catherine Ashton, respondeu que "Se Armenia entrara noutra unión, iso non sería compatible coa celebración dun acordo bilateral profunda e ampla de Libre Comercio entre a UE e Armenia por mor de que unha unión aduaneira ten unha política comercial externa común e un país membro individual xa non ten o control soberano sobre as súas políticas de comercio exterior. "
Moldavia
O 2 de febreiro de 2014, a Unidade Territorial Autónoma de Gagauzia en Moldova realizou dous referendos sobre a integración europea. Nunha delas, 98, 4% votaron a favor da adhesión á Unión Aduaneira de Belarús, Kazakhstán e Rusia, mentres que no segundo, 97, 2% se opuxo a unha maior integración coa UE.
Kirguizistán
Kirguizistán declarou o seu desexo de unirse á UEa. En outubro de 2011, o primeiro ministro en funcións de Kirguizistán anunciou que o seu país vai unirse á Unión, e que o proceso fora acordado cos primeiros ministros dos demais estados membros.
Tadjiikistán
Tadjiikistán planea unirse á Unión Eurasiática.
Ucraína
O expresidente ucraíno, Viktor Yanukovych asegurou (en novembro de 2010 e en marzo de 2012) de que Ucraína pode unirse á Unión Aduaneira no futuro, pero que a Constitución de Ucraína actualmente non lles permiten participar. Así mesmo, despois da crise ucraíno-rusa de 2014, a poboación de Ucraína non acepta a Unión Eurasiática.
Uzbekistán
Uzbekistán ten grande interese en ingresar na Unión Eurasiática. O presidente do Senado, Ilgizar Sobirov, xefe da cámara alta do parlamento de Uzbekistán, tamén mostrou o seu apoio á adhesión ao bloque comercial liderado por Rusia despois de reunirse cunha delegación da cámara alta do parlamento ruso.
Xeorxia
En setembro de 2013, durante unha entrevista, o primeiro ministro Bidzina Ivanishvili estaba aberto á posibilidade de que Xeorxia se unise á UEa "se fora vantaxoso para o noso país".
Unión Hispanoamericana pro Valle Miñor

A Unión Hispanoamericana pro Valle Miñor (UHA) foi unha asociación de emigrantes galegos na Arxentina. Historia e características
Foi froito da acción colectiva dun conxunto de emigrantes miñoranos, algúns achegados arxentinos e un grupo de residentes no Miñor. En Bos Aires en 1905 E. e M. Lemos, L. González, F. Cano e X. Álvarez fundaron unha Sociedade de Instrución. O seu principal obxectivo era a construción de escolas nos lugares de orixe. Editaron o Boletín Pro-Valle Miñor. Os socios da UHA eran un colectivo heteroxéneo social e ideoloxicamente. Unha gran parte dos asociados despreocupábase dos obxectivos máis altruístas, xa que a maioría non recibía o recoñecemento simbólico que lles correspondía aos dirixentes polo seu labor.
Unión Internacional de Ciencias Biolóxicas

A Unión Internacional de Ciencias Biolóxicas (UICB), en inglés International Union of Biological Sciences (IUBS), é unha organización non gobernamental sen ánimo de lucro fundada en 1919, que promove as ciencias biolóxicas a nivel internacional. Foi membro fundador do Consello Internacional para a Ciencia.
Unión Internacional de Ciencias Xeolóxicas

A Unión Internacional de Ciencias Xeolóxicas (en inglés: International Union of Geological Sciences ou IUGS) é unha organización privada internacional dedicada á cooperación no eido da xeoloxía. A IUGS fundouse en 1961 e é un membro do Consello Internacional para a Ciencia, órgano de coordinación para a organización internacional da ciencia. Actualmente, os xeólogos de 117 países están representados a través das organizacións nacionais e rexionais. A IUGS promove e alenta o estudo de problemas xeolóxicos, en especial aqueles de importancia global.
A Secretaría da Unión atópase actualmente no Servizo Xeolóxico de Noruega (UNG) en Trondheim, Noruega. Comisións
Comisión para a xestión e uso da información xeocientífica (Commission on the Management & Application of Geoscience Information, CGI)
Comisión para a educación, aprendizaxe e transferencia tecnolóxica (Commission on Education, Training and Tech Transfer, COGE)
Xeociencias en Xestión Ambiental (Geoscience in Environmental Management, GEM)
Comisión Internacional sobre Estratigrafía (International Commission on Stratigraphy, ICS)
Comisión Internacional de Historia das Ciencias Xeolóxicas (International Commission on the History of Geological Sciences, INHIGEO)
Unión Internacional de Telecomunicacións

A Unión Internacional de Telecomunicacións (UIT) en inglés: International Telecommunication Union (ITU) é o organismo especializado das Nacións Unidas encargado de regular as telecomunicacións, a nivel internacional, entre as distintas administracións e empresas operadoras.
Está organizada en tres sectores principais: UIT-T: Sector de Normalización das Telecomunicacións (antes CCITT).
UIT-R: Sector de Normalización das Radiocomunicacións (antes CCIR).
UIT-D: Sector de Desenvolvemento das Telecomunicacións da UIT.
Unión Latina

Unión Latina foi unha organización internacional conformada polos países que falan algunhas das denominadas linguas romances, coa función de promover e difundir a súa herdanza común e aquilo que identifica o mundo latino. Historia
Foi creada en 1954 ao asinar un acordo constitutivo en Madrid, e recoñeceuse como unha institución formal en 1983. Unión Latina anunciou o 26 de xaneiro de 2012 a suspensión das súas actividades por mor de dificultades financeiras. O 31 de xullo de 2012 tivo lugar a disolución do secretariado Xeralxe o despedimento de todo o persoal da organización.
O seu nome nas súas linguas oficiais era en castelán: Unión Latina; catalán: Unió Llatina; francés: Union Latine; italiano: Unione Latina; portugués: União Latina; romanés: Uniunea Latină.
Unión Matemática Internacional

A Unión Matemática Internacional é unha organización internacional non gobernamental fundada en 1920 que ten como propósito fomentar a cooperación internacional en matemáticas e apoia o Congreso Internacional de Matemáticos.
Os seus membros son organizacións nacionais matemáticas de 77 países. A súa misión é estimular a colaboración internacional en todas as áreas da matemática.
En febreiro de 2011 a Unión Matemática Internacional inaugurou a primeira sede permanente en Berlín.
A Unión é membro do Consello Internacional para a Ciencia. Obxectivos
Os obxectivos da Unión Matemática Internacional son: promover a cooperación internacional en matemáticas, apoiar e axudar ao Congreso Internacional de Matemáticos e outras reunións/conferencias científicas internacionais, recoñecer as contribucións de investigación destacadas ás matemáticas mediante a concesión de premios científicos e fomentar e apoiar outras actividades matemáticas internacionais que se consideren susceptibles de contribuír ao desenvolvemento da ciencia matemática en calquera dos seus aspectos, xa sexa pura, aplicada ou educativa. Premios
e as distincións outorgadas considéranse as máis altas en matemáticas: a Medalla Fields (entre dúas a catro medallas dende 1936), o Premio Rolf Nevanlinna (dende 1986), o premio Premio Carl Friedrich Gauss (dende 2006) e a Medalla Chern (dende 2010). Presidentes
Listaxe dos presidentes da Unión Matemática Internacional dende 1952: 1952–1954: Marshall Harvey Stone (vice: Émile Borel, Erich Kamke)
1955–1958: Heinz Hopf (vice: Arnaud Denjoy, W. V. D. Hodge)
1959–1962: Rolf Nevanlinna (vice: Pavel Alexandrov, Marston Morse)
1963–1966: Georges de Rham (vice: Henri Cartan, Kazimierz Kuratowski)
1967–1970: Henri Cartan (vice: Mikhail Lavrentyev, Deane Montgomery)
1971–1974: K. S. Chandrasekharan (vice: Abraham Adrian Albert, Lev Pontryagin)
1975–1978: Deane Montgomery (vice: J. W. S. Cassels, Miron Nicolescu, Gheorghe Vrânceanu)
1979–1982: Lennart Carleson (vice: Masayoshi Nagata, Yuri Vasilyevich Prokhorov)
1983–1986: Jürgen Moser (vice: Ludvig Faddeev, Jean-Pierre Serre)
1987–1990: Ludvig Faddeev (vice: Walter Feit, Lars Hörmander)
1991–1994: Jacques-Louis Lions (vice: John H. Coates, David Mumford)
1995–1998: David Mumford (vice: Vladimir Arnold, Albrecht Dold)
1999–2002: Jacob Palis (vice: Simon Donaldson, Shigefumi Mori)
2003–2006: John M. Ball (vice: Jean-Michel Bismut, Masaki Kashiwara)
2007–2010: László Lovász (vice: Zhi-Ming Ma, Claudio Procesi)
2011–2014: Ingrid Daubechies (vice: Christiane Rousseau, Marcelo Viana)
2015–2018: Shigefumi Mori (vice: Alicia Dickenstein, Vaughan Jones)
2019–2022: Carlos Kenig (vice: Nalini Joshi, Loyiso Nongxa)
2023–2026: Hiraku Nakajima (vice: Ulrike Tillmann, Tatiana Toro)
Unión Nacional Africana de Kenya

A Unión Nacional Africana de Kenya (Kenya African National Union), coa sigla KANU, é un partido político de Kenya.
O partido naceu en 1960 coa fusión da Unión Africana de Kenya (KAU), do Movemento Independente de Kenya e do Partido do Congreso do Pobo. O seu primeiro líder foi Jomo Kenyatta, que fora presidente da KAU dende 1943, e que se tornou o primeiro Presidente de Kenya.
Foi o partido maioritario do estado dende a súa independencia en 1963 e, no 1982, a Asemblea Nacional emendou a Constitución e crearía un país monopartidario. En 1991 a Asemblea revogou a emenda, mais nas eleccións de 1992 e 1997, o presidente Daniel arap Moi (sucesor de Jomo Kenyatta na KANU) mantivo a posición presidencial e de maioría no Parlamento.
No 2002, a KANU e o seu candidato presidencial, Uhuru Kenyatta, o fillo do primeiro presidente de Kenya, perdían por unha ampla marxe contra Mwai Kibaki, apoiado pola coalición NARC, rematando así case corenta anos de supremacía. Logo destas eleccións o partido divídese en dúas faccións, unha delas lideradas por Uhuru Kenyatta, uniuse ao Partido Liberal Democrático de Kenya (PLD), para formar o ODM-Kenya (sigla de Movemento Democrático Laranxa), mentres que o propio KANU ficaba numericamente enfraquecida. No 2007, a KANU entrou no Partido de Unidade Nacional, unha coalición que apoiou a Mwai Kibaki.
Unión Nacional para a Independencia Total de Angola

UNITA, acrónimo de União Nacional para a Independência Total de Angola é un partido político de Angola, que durante máis de 35 anos foi un movemento armado nas guerras de Independencia (1957-1975) e Civil (1975-2003) angolanas. O seu fundador e principal líder foi Jonas Savimbi (1934-2002).
Nas eleccións de 1992 a UNITA logrou 70 escanos na Asemblea Nacional. En 2008 baixou a súa forza a 16 parlamentarios, número que duplicou nas eleccións de 2012.
Unión Numismática Nórdica

A Unión Numismática Nórdica (en finés e dinamarqués: Nordisk Numismatisk Union; en sueco: Nordisk numismatisk union; –NNU–) é unha entidade asociativa que integra diferentes asociacións e sociedades numismáticas de varios países nórdicos. Historia e composición
A Unión Numismática Nórdica fundouse en Copenhague, Dinamarca, o 27 de novembro de 1935, e inicialmente estaba constituída por catro gabinetes numismáticos e por cinco asociacións numismáticas de Suecia, Noruega, Dinamarca e Finlandia. A estas cinco uníronselles posteriormente as asociacións de Islandia, das Illas Feroe e de Turku:
Asociacións numismáticas
Asociación Numismática Dinamarquesa (Dansk Numismatisk Forening).
Asociación de Coleccionistas de Moedas das Illas Feroe (Føroya myntsafnarafelag).
Fondo Monetario Islandés (Myntsafnarafélag Islands).
Asociación Numismática Norueguesa (Norsk Numismatisk Forening).
Asociación Numismática de Turku (Numismatiska Föreningen i Åbo).
Asociación Numismática Finlandesa (Suomen Numismaattinen Yhdistys).
Asociación Numismática de Skåne (Skånes numismatiska förening).
Sociedade Numismática Sueca (Svenska numismatiska föreningen).
Gabinetes numismáticos
Gabinete numismático de Helsinqui.
Colección Real de Moedas e Medallas do Museo Nacional de Copenhague.
Gabinete Numismático da Universidade de Lund.
Gabinete Numismático da Universidade de Oslo.
Gabinete Numismático Real de Estocolmo.
Gabinete Numismático da Universidade de Uppsala. Revistas
A NNU é a responsable de dúas publicacións periódicas: Nordisk Numismatisk Unions Medlemsblad –NNUM– ("Revista dos membros da NNU"), creada en 1936. Publica arredor de 10 números anuais.
Nordisk Numismatisk Årsskrift –NNÅ– ("Anuario Numismático Nórdico"). Publicouse anualmente entre 1936 e finais da década de 1970 e, a partir de aí, con carácter esporádico. Encontros
A unión celebra un encontro conxunto cunha periodicidade de entre dous e catro anos, nun dos países nórdicos. Os máis recentes foron os seguintes:
Unión Ornitolóxica Internacional

A Unión Ornitolóxica Internacional (en inglés International Ornithologists' Union), anteriormente coñecida como Comité Ornitolóxico Internacional (International Ornithological Committee), é un grupo que reúne a uns 200 ornitólogos de todo o mundo que é o responsábel de organizar os Congresos Ornitolóxicos Internacionais e outras importantes actividades ornitolóxicas, como a de fixar a clasificación das aves.
Esta organización é membro da Unión Internacional de Ciencias Biolóxicas (International Union of Biological Sciences). Congreso Ornitolóxico Internacional
O Congreso Ornitolóxico Internacional é a maior e máis antiga reunión de ornitólogos. O primeiro congreso realizouse en 1884, e seguiuse celebrando de forma irregular até 1926, desde cando se reúne periodicamente cada catro anos, coa excepción dos dous correspondentes ao período da segunda guerra mundial e á súa inmediata posguerra.
Unión civil

Unha unión civil é unha das varias denominacións empregadas para estabelecer un estado civil distinto ó casamento civil. Creada tipicamente para que as parellas homosexuais vivan de semellante e iguais dereitos e obrigas das que gozarían as parellas heterosexuais ó estar civilmente casadas. Baixo unha interpretación xurídica, normativa e constitucional, o número de dereitos e obrigacións que enmarcan unha unión civil dependen en maior ou menor grao do ordenamento xurídico doméstico. Nalgunhas xurisdicións chámanse pacto civil de solidariedade ou sociedade de convivencia. Tamén a unión civil busca protexer o libre exercicio dos dereitos humanos das persoas LGTBI ante as hostilidades da sociedade, calquera que fose o motivo. A intervención do estado a través das súas políticas públicas é importante ó realizar unha labor tutelar da súa integridade e benestar permanente, definindo así a súa vixencia como sector da sociedade.
A fonte dos dereitos e obrigas da unión civil proveñen da decisión de dúas persoas de estar xuntas, motivada xeralmente por un vínculo afectivo ou un de índole contractual. Iso obedece ó sistema xurídico do país onde se asegure que ambas as persoas alcancen a concretar o seu desenvolvemento libre e o seu benestar común.
Nalgúns países ou estados, as unións civís están dispoñibles tamén para os heterosexuais que desexen estabelecer unha convivencia, pero que non desexan alcanzar o estado que lles outorga o matrimonio civil. A unión libre é un acto que pode ser válido segundo a comunidade onde se faga.
Galicia recolle este dereito dende o ano 2008.
Unión de Filatelistas de Rusia

A Unión de Filatelistas de Rusia (Союз филателистов России)(UFR), sucesora legal da Unión de Filatelistas da URSS, é a asociación que acolle ós filatelistas rusos, formouse o 15 de febreiro de 1992 e a ela adscríbense 20. 000 asociados e 70 asociación rexionais. Edita o boletín Новости филателии (Novas da filatelia), a revista Филателия (Filatelia) e o anuario Коллекционер (Coleccionista). A UFR representa ós filatelistas rusos na Federación Internacional de Filatelia.
Unión de Labradores de Montecubeiro

A Unión de Labradores de Montecubeiro foi unha sociedade de carácter republicano e anticaciquil, con fins recreativos, culturais e cívicos, fundada na Segunda República en Montecubeiro (Castroverde).
Pretendían mellorar a agricultura, o desenvolvemento social e representar os intereses dos labregos. En xuño do ano 1931 aprobouse o seu regulamento. Posteriormente no mes de xullo de 1931 constituíuse a sociedade e elixiuse a primeira directiva inscribíndose no acto trinta e cinco socios da parroquia de Montecubeiro e arredores. Colaboraban con outras asociacións republicanas da rodeada. O 20 de outubro de 1935 asistiron á inauguración da biblioteca escolar na aldea de San Bernabel promovida por Argimiro Rico Trabada. Segundo unha acta de decembro do ano 1935 había 219 socios. No mes de febreiro de 1936 patrocinaron un mitin organizado pola Coalición Republicana no campo da feira de Castroverde facendo a presentación dos oradores o señor Sarille de Montecubeiro. No ano 1936 e 1937 a Unión de Labradores sufriu a represión. Varios socios e familiares foron detidos, expedientados ou asasinados.
Unión de Nacións Suramericanas

A Unión de Nacións Suramericanas (coñecida polo seu acrónimo UNASUR) é unha comunidade política e económica que integra os doce países independentes de América do Sur: Arxentina, Bolivia, Brasil, Chile, Colombia, Ecuador, Güiana, Paraguai, Perú, Suriname, Uruguai e Venezuela.
A Secretaría Xeral do organismo ten sede permanente na cidade de Quito, Ecuador, aínda que temporalmente se sitúa en Brasilia, mentres que o Parlamento da Unión se localiza na cidade boliviana de Cochabamba. A Unión de Nacións Suramericanas ten como obxectivo construír, de maneira participativa e consensuada, un espazo de integración e unión no cultural, social, económico e político entre os seus integrantes, utilizando o diálogo político, as políticas sociais, a educación, a enerxía, a infraestrutura, o financiamento e a conservación ambiental, entre outros, para eliminar a desigualdade socioeconómica, lograr a inclusión social, a participación cidadá e fortalecer a democracia.
O tratado constitutivo asinouse o 23 de maio de 2008 na cidade de Brasilia onde se estruturou e oficializou a Unión. Durante este cume, a presidenta de Chile, Michelle Bachelet, foi elixida presidenta pro tempore da organización por un período dun ano.
Unión de Radiodifusión Asia-Pacífico

A Unión de Radiodifusión Asia-Pacifico (ABU, en inglés) é unha asociación sen fins de lucro, fundada en 1964, que reúne aos distintos entes de radiodifusión tanto de Asia como de Oceanía, chegando a unha audiencia potencial de preto de 3 billóns de persoas. A súa función é axudar ao desenvolvemento da radiodifusión na rexión Asia-Pacífico e promover os intereses colectivos dos seus membros. A ABU cobre unha zona que se estende desde Turquía no oeste ata Samoa no leste, e desde Rusia no norte ata Nova Zelandia no sur. As súas oficinas centrais sitúanse en Kuala Lumpur, Malaisia.
Unha das principais actividades da ABU é Asiavisión (non confundir co Festival da Canción de Asiavisión), consistente nun intercambio diario de noticias vía satélite entre 18 emisoras de Asia. A ABU tamén negocia a cobertura de dereitos aos grandes acontecementos deportivos para os seus membros en conxunto, e leva a cabo unha ampla gama de actividades relacionadas coas áreas de programación e técnicas.
Tamén proporciona un foro para a promoción dos intereses colectivos dos organismos de radiodifusión pertencentes ao ente, promovendo a cooperación internacional e rexional. Membros
Actualmente, a ABU conta con máis de 170 membros en 53 países e rexións, os cales, pódense subdividir en: membros plenos, membros asociados ou membros afiliados.
Os membros plenos deben ser organizacións de radiodifusión abertas e deben estar situados na rexión da Asia-Pacífico, aínda que tamén hai unha categoría de membro asociado, que está aberta a todos os organismos de radiodifusión de carácter provinciais, privados e organismos de radiodifusión situados noutras partes do mundo, e existe ademais, unha categoría de membro afiliado, que está aberta a organizacións vinculadas á radiodifusión e que desexan ter unha asociación coa ABU.
Unión de Utrecht

A Unión de Utrecht foi un acordo asinado o 23 de xaneiro de 1579 por algunhas das Provincias Unidas e que consistiu, basicamente, nunha alianza militar contra o dominio do rei de España. No acordo rexeitan a intromisión dos estranxeiros nos seus asuntos e supón, de facto, a creación da República das Provincias Unidas dos Países Baixos ou tamén chamada República dos Sete Países Baixos (Frisia, Groninga, Holanda, Zelandia, Utrecht, Overijssel e Güeldres).
Para varios autores, a creación da unión supuxo o xermolo e fundamento legal para a creación da posterior constitución e independencia da República dos Países Baixos. Contexto histórico
Durante as guerras de relixión dos séculos XVI e XVII, prodúcese a rebelión dos territorios flamengos da monarquía hispánica en 1566 e que continuará de xeito, case que, ininterrompida até que mediante a Paz de Wesfalia e o Tratado de Munster (1648) recoñeceuse oficialmente a independencia do territorio, poñendo fin á chamada "guerra dos Oitenta Anos" ou guerra de Flandres.
Aínda que a revolta inicial foi rapidamente sufocada polo Duque de Alba, Luís de Requesens e don Xoán de Austria, os intentos de pactos e de manter a tolerancia relixiosa e o recoñecemento da soberanía de Filipe II sobre o conxunto do territorio non fructificaron. Coa maior parte do territorio en mans dos rebeldes, os calvinistas dos estados do norte comezaron a perseguir os católicos e a encarcerar aos partidarios reais, e esas circunstancias foron aproveitadas por Alexandre Farnesio, daquela gobernador dos Países Baixos, para propiciar a chamada Unión de Arras (5 de xaneiro de 1579), na que as provincias do sur: Hainaut, Douai e Artois, recoñecen a autoridade do rei. Unión de Utrecht
Como resposta á Unión de Arrás, créase a Unión de Utrecht, asinada polos representantes das Sete Provincias Unidas: Holanda, Zelandia, Utrecht, Güeldres, Groninga, Overijssel (daquela Drenthe formaba parte de Overijssel) e Frisia. Tamén se engadirán as cidades protestantes de Flandres (os chamados "catro membros de Flandres" ou condado de Flandres -Bruxas, Franconado de Bruxas, Ieper e Gante-) e cidades de Brabante como Anveres, Breda e Lier.
A iniciativa do acordo partiu de Guillerme I de Orange e nel rexeitaban a intromisión estranxeira nos seus asuntos e comprometéronse a formar unha república confederal na que primarían os estados sobre o goberno central e no que se comprometían a actuar de xeito unitario cara ao exterior baixo o mando de Guillerme de Orange e proclamaron a liberdade relixiosa.
O 15 de marzo de 1581, Filipe II declarou fóra da lei a Guillerme de Orange e ofreceu unha recompensa pola súa cabeza. A pertir dese momento, Guillerme rexeitou publicamente da obediencia ao rei e conseguiu que os Estados Xerais reunidos na Haia fixeran o mesmo o 26 de xullo de 1581, mediante a Acta da Haia, destituíndo ao seu soberano até ese momento e proclamando oficialmente a independencia, aínda que non será recoñecida oficialmente até a Paz de Westfalia de 1648.
Unión dinástica

Unión dinástica é a unión de varios reinos, Estados, dominios ou calquera outro título de soberanía baixo un mesmo soberano ou gobernante por dereito dinástico. Como consecuencia de tal tipo de unión, os reinos, Estados, dominios ou títulos así unidos non foron integrados ou fusionados, senón que a mesma persoa posúe cada un deles de xeito independente; e, xeralmente, os dominios do título manteñen as súas propias institucións e lexislación (particularismo). Distínguense dous tipos: Unión persoal, cando dous ou máis reinos, Estados…, após acontecementos dinásticos ou matrimoniais, se achan co mesmo xefe de estado, xeralmente o rei;
Unión real, cando dous ou máis reinos, Estados…, deciden, seguindo un tratado, ter un ou máis órganos ou institucións xurídicas comúns, incluído o soberano.
Na maioría dos casos trátase dunha unión persoal. Dita unión pertence a unha dinastía ou familia, mais non é unión política, senón patrimonial. Os títulos ou dominios forman parte do patrimonio da casa reinante. Unha situación bastante común na Idade Media e no Antigo Réxime foi a unión de Estados vasalos baixo un mesmo soberano, cando este os herdaba por dereito natural; ou baixo un matrimonio de soberanos. Os resultados de tales unións non eran froito do azar, senón da política matrimonial que constituía a parte principal das relacións internacionais da época. No entanto, a imprevisíbel continuidade dos matrimonios concertados (por razóns persoais, biolóxicas ou políticas), así como a supervivencia ou non dos herdeiros, podía frustrar doadamente os proxectos de unións dinásticas.
Unión do Magreb Árabe

A Unión do Magreb Árabe (en árabe: اتحاد المغرب العربي, Ittiḥād al-Magrib al-ʿArabī) é un acordo de interacción comercial asinado o 17 de febreiro de 1989 en Marrakech polos xefes de Estado de Marrocos, Alxeria, Tunisia, Mauritania e Libia. Descrición
A súa orixe inmediata e o primeiro cumio magrebí, celebrado en Alxer o 10 de xuño de 1988. As súas institucións máis relevantes son: o Consello Presidencial, composto polos xefes de Estado do cinco países membros baixo a presidencia por quendas de cada un deles durante seis meses; o Consello de Ministros de Asuntos Exteriores; o Comité de Seguimento, composto por un membro de cada goberno; o Consello Consultivo, composto por dez deputados de cada parlamento nacional; un órgano xudicial formado por dous xuíces de cada país, encargado de arbitrar os litixios entre Estados membros e unha Secretaría Xeral do Consello Presidencial.
Os xefes de Estado asinantes do tratado orixinal foron: o rei Hasan II de Marrocos; o presidente tunisiano Zine el-Abidine Ben Ali, o presidente alxerino Chadli Bendjedid, o líder libio Muammar al-Gaddafi e o presidente mauritano Maaouya Ould Sid'Ahmed Taya.
A rivalidade tradicional entre Marrocos e Alxeria, ademais da cuestión sen resolver sobre a soberanía do Sáhara Occidental bloquearon as reunións deste organismo desde o ano 1994. A última conferencia de alto nivel, que debería ter lugar en 2005, foi cancelada pola negativa de Marrocos a participar debido ao apoio verbal de Alxeria á independencia do Sáhara Occidental. O Sáhara Occidental foi unha colonia española até que foi invadida por Marrocos e Mauritania en 1974. Dende entón Alxeria apoiou sempre ao movemento de liberación saharauí, o Fronte Polisario.
En 2023 o proxecto de moeda única considerábase "tecnicamente viable pero politicamente unha quimera".
Unión dos Liberais e da Esquerda

A Unión dos Liberais e da Esquerda (Samtök frjálslyndra og vinstri manna, SFV) foi un partido da esquerda islandesa fundado en 1969 por Hannibal Valdimarsson formado por militantes de diferente procedencia contrarios á permanencia de Islandia na OTAN e a presenza militar norteamericana na illa. Participou no goberno de Ólafur Jóhannesson (1971-1974) con dous ministros.
Unión para o Mediterráneo

A Unión para o Mediterráneo, coñecida oficialmente polo seu nome completo de: Proceso de Barcelona: Unión polo Mediterráneo (BP: UfM) e previamente coñecida como Unión Mediterránea, é un organismo fundado o 13 de xullo de 2008 polo Presidente de Francia Nicolas Sarkozy. É unha nova formulación da "Asociación do Euromediterráneo" (dende 1995) ou "Proceso de Barcelona".
A Unión para o Mediterráneo xorde dun programa de colaboración e desenvolvemento de relacións internacionais que agrupa a 43 países e a máis de 756 millóns de cidadáns de todos os estados membros da Unión Europea e Estados norteafricanos e de Oriente Medio do ámbito mediterráneo, membros á súa vez da Liga Árabe, incluíndo particularmente ao Estado de Israel. A UPM organízase ao redor dunha Secretaría Xeral e cinco Vicesecretarías, sendo a cidade de Barcelona a súa sede designada.
Unión persoal

Unha unión persoal é unha combinación de dous ou máis estados monárquicos que teñen o mesmo monarca mentres os seus límites, leis e intereses seguen sendo distintos. Unha unión real, pola contra, implica que os estados constituíntes estean ata certo punto interconectados, como por exemplo ao compartir algunhas institucións gobernamentais limitadas. A diferenza da unión persoal, nunha federación ou nun estado unitario, existe un goberno central (federal) que abarca todos os estados membros, co grao de autogoberno que distingue os dous. O gobernante nunha unión persoal non precisa ser un monarca hereditario.
Unión pola Europa das Nacións

A Unión pola Europa das Nacións é unha coalición de partidos nacionalistas e (maioritariamente) euroescéptica con escanos no Parlamento Europeo. Esta unida á ampla Alianza pola Europa das Nacións. O seu membro irlandés, Fianna Fáil, é considerada a forza predominante do grupo a pesar de que foi a única forza das membros que apoiou o Tratado polo que se establece unha Constitución Europea que foi negociado polo seu líder Bertie Ahern cando era Presidente do Consello da Unión Europea no 2004. Partidos membros
Dinamarca: Dansk Folkeparti (Partido Popular Danés) Irlanda: Fianna Fáil (Soldados do Destino) Italia: Alianza Nacional (Alleanza Nazionale) Letonia: Tevzemei Un Brivibai (Terra paterna e Liberdade) Lituania:
Liberalų Demokratų Partija (Partido Demócrata Liberal (Lituania))
Valstiečių ir Naujosios demokratijos partijų sąjungos Polonia:
Prawo i Sprawiedliwość (Lei e Xustiza)
Polskie Stronnictwo Ludowe "Piast"
Unión septada

As unións septadas son un tipo de unión intercelular que se encontra entre células epiteliais de invertebrados, que ten un aspecto que lembra a unha escada visto con microscopio electrónico. As células epiteliais que as posúen están unidas por finos septos perpendiculares entre as membranas de dúas células veciñas, que abranguen a separación de 15 a 20 nm entre as células. Estes septos poden ser rectos (unións septadas lisas) ou estar pregados. Crese que proporcionan forza estrutural e permiten a función de barreira para a difusión de solutos a través do espazo intercelular na parte lateral das células. Considéranse en parte análogas ás unións herméticas de vertebrados, e teñen a súa mesma función de barreira paracelular, aínda que entre ambas hai tamén bastantes diferenzas; por exemplo en composición e en posición, xa que as unións herméticas están na parte apical lateral das membranas, e as unións septadas están na parte basal lateral, e tamén en funcións adicionais que teñen as unións septadas, que non exercen as unións herméticas, como o control do crecemento e forma celular no desenvolvemento. En realidade, as funcións das unións herméticas de vertebrados exércenas varios tipos de unións intercelulares nas moscas, o cal indica que as funcións e vías de sinalización destas unións conserváronse, pero reagrupáronse de diferentes xeitos en distintos tipos de unións ao longo da evolución. Polo menos as de Drosophila melanogaster, conteñen, entre outras, proteínas do tipo das claudinas, igual que as unións herméticas. Aínda que as unión septadas se encontran só en invertebrados, algúns invertebrados teñen nas súas células tanto unións herméticas coma unións septadas.
Unleashed Memories

Unleashed Memories é o segundo LP do grupo italiano de gothic metal Lacuna Coil. Foi gravado en xaneiro de 2000 e lanzado á venda en marzo de 2001. Produciuno a discográfica Century Media. Lista de temas
Heir Of A Dying Day
To Live Is To Hide
Purify
Senzafine
When A Dead Man Walks
1. 19
Cold Heritage
Distant Sun
A Current Obsession
Wave Of Anguish
Unmanned Space Experiment Recovery System

USERS, acrónimo de Unmanned Space Experiment Recovery System, foi un satélite artificial xaponés lanzado nun foguete H-IIA desde o Centro de Lanzamento de Tanegashima o 10 de setembro de 2002. Características
USERS constaba dun módulo de servizo (SEM) e un módulo de retorno (REM) que contiña os experimentos para microgravedade que tiñan que volver á Terra. O SEM proporcionaba alimentación eléctrica (ata 700 W) e comunicacións ao REM, que á súa vez constaba dun vehículo de reentrada (REV), cos experimentos, e un módulo de propulsión (PM). USERS permaneceu en órbita 8, 5 meses ata a separación e reentrada do REM e a recuperación de REV en terra en maio de 2003. O SEM permaneceu en órbita ata o 15 de xuño de 2007.
Untangle

Untangle é unha empresa privada que ofrece unha pasarela de rede (network gateway) de código aberto para pequenas empresas. Untangle ofrece moitas aplicacións como o bloqueo de correo electrónico non solicitado (spam), bloqueo de software malicioso (malware), filtrado de web, protección contra roubo de información sensible (phishing), prevención de intrusións, e máis sobre a Plataforma Untangle Gateway.
Untangle foi fundada en 2003 como Metavize, Inc. por John Irwin e Dirk Morris. Metavize lanzouse oficialmente en 2005 en Demo@15! . En 2006, Metavize recadou 10. 5 millóns de dólares a través dun financiamento por parte das empresas CMEA Ventures e Canyon Ventures e Asociados, nomeou a Bob Walters como CEO (presidente da compañía), e cambiou o seu nome a Untangle, Inc. En 2007, Untangle lanzou a Plataforma Untangle Gateway de código aberto (Open Source) baixo a licenza GPL (versión 2).
En 2007, Untangle tamén experimentou un crecemento significativo e superou os 100. 000 usuarios repartidos en 2. 000 organizacións.
Untermensch

Untermensch (Alemán: subhumano, plural Untermenschen) é un termo da ideoloxía racial nazi, herdeiro das teorías raciais do século XIX. Orixe
Aínda que normalmente se considera incorrectamente que foi acuñado polos nazis, o termo literal equivalente Under-man (por debaixo do home ou 'infrahumano'), foi usado por primeira vez polo autor estadounidense e membro do Ku Klux Klan Lothrop Stoddard no título do seu libro de 1922 The Revolt Against Civilization: The Menace of the Under-man. Stoddard aplica o termo a aqueles que considera incapaces de funcionar na civilización, que xeralmente (pero non totalmente) atribúe á raza.
Uso do termo en alemán e polos nazis
Máis tarde foi Under-man traducido ao alemán foi adoptado polos nazis a partir do título da edición alemá do libro de Stoddard, Der Kulturumsturz: The Threat of the Subhuman (1925).
A palabra alemá Untermensch fora usada en períodos anteriores, pero non fora usada nun sentido racial, por exemplo, na novela de 1899 Der Stechlin de Theodor Fonte. Dado que a maioría dos escritores que empregaron o termo non abordaron a cuestión de cando e como a palabra entrou na lingua alemá, Untermensch adoita traducirse como "subhumano", "infrahumano", ou, dado o particular matiz que tomou o termo co nazismo, cítase sen traducir. O principal nazi que atribuíu a Stoddard o concepto de "infrahumano" referíndose aos europeos do leste foi Alfred Rosenberg quen, referíndose aos comunistas rusos, escribiu en 1930 «este é o tipo de ser humano ao que Lothrop Stoddard chamou 'debaixo do home'. » É posible que Stoddard construíse o seu termo "debaixo do home" como oposto ao concepto Übermensch ("arriba do home", "superhome") de Friedrich Nietzsche. Stoddard non o di explicitamente, pero fai referencia crítica á idea do "superhome" ao final do seu libro (p. 262). A ideoloxía nazi identificaba unha raza superior aria (a alemá) e unha serie de razas inferiores de diferentes graos, incluíndo as persoas de 'raza estranxeira' ou 'sangue estranxeiro' (Fremdrassische ou Fremdvölkische). Dentro das que consideraban máis inferiores, os Untermenschen, encontrábanse os xudeus, negros, xitanos ou eslavos.
Os afgáns, indios, persas, xaponeses ou tibetanos foran avaliados de maneira diferente, non como Untermenschen pola teoría racial que os cualificaba como "arianos honoríficos".
Untraceable

Untraceable é un filme estadounidense de 2008 dirixido por Gregory Hoblit e protagonizado por Diane Lane, Colin Hanks, Billy Burke e Joseph Cross. Foi distribuído por Screen Gems. Ambientado en Portland, Oregón, conta a historia dun asasino en serie que artella maneiras de matar ás súas vítimas en función do número de visitas recibidas na páxina web KillWithMe. com que ten un vídeo en directo do asasinato da vítima. Cando millóns de persoas se conectan á páxina, aceleran a morte das vítimas.
Unus pro omnibus, omnes pro uno

Unus pro omnibus, omnes pro uno é unha frase latina cuxa tradución ao galego é "Un para todos, todos para un". É coñecido por ser o lema dos Tres Mosqueteiros de Alexandre Dumas e o lema nacional non oficial de Suíza. Lema non oficial de Suíza
Suíza non ten un lema oficial definido na súa constitución ou nos seus documentos legais. A frase, nas súas versións alemán (Einer für alle, alle für einen), francés (un pour tous, tous pour un), e italiano (Un per tutti, tutti per uno), popularizouse durante o século XIX. Cando tras as choivas de outono de 1868, nos Alpes, as autoridades lanzaron unha campaña de axuda baixo ese lema, usándoo á mantenta para evocar un sentido de unidade nacional na poboación do novo país (Suíza era unha república federal dende había só vinte anos antes e a última guerra civil en Suíza fora no ano 1847). Imprimiuse o lema nos xornais de todo o país para usalo como propaganda. A frase asociouse cada vez máis coas historias da fundación de Suíza, que tamén teñen na solidariedade un tema central, ao momento que o lema se escribiu no Palacio Federal en 1902. Dende esa época considérase como a lema do país. Políticos de todas rexións e tódolos partidos políticos recoñéceno como o lema nacional de Suíza. Os tres mosqueteiros
Un para todos e todos para un (un pour tous, tous pour un) ou tamén "todos para un e un para todos" é unha lema tradicionalmente asociado cos heroes da novela Os tres mosqueteiros escrita por Alexandre Dumas, e publicada por primeira vez en 1844. Na novela, era o lema dun grupo francés de mosqueteiros chamados Athos, Porthos, Aramis e D'Artagnan, que permaneceron leais os uns aos outros a pesar das dificultades.
O 30 de novembro de 2002, nunha procesión solemne, seis membros da Garda Republicana francesa levaron o cadaleito de Dumas ao seu lugar de enterro orixinal no Cimetière de Villers-Cotterêts en Aisne. O cadaleito foi envolvido nun pano de azul co lema inscrito. Outros Usos
A frase ten sido utilizada por varios Studentenverbindung, asociacións estudantís nos países de fala xermana con certas tradicións propias semellantes ás irmandades.
Upon a Burning Body

Upon a Burning Body é un grupo estadounidense de metalcore con orixe en San Antonio, Texas, formado no ano 2005. O grupo está composto polo vocalista Danny Leal, o guitarrista Ruben Álvarez, o baixista Joe Antonellis e o batería Tito Felix. O seu segundo álbum de estudio, titulado Red. White. Green. , estreouse no posto nº 105 da lista Billboard 200 en 2012. O seu terceiro álbum de estudio, The World Is My Enemy Now, publicado o 12 de agosto de 2014, estreouse no posto nº 39 da mesma lista nese ano. Discografía
Upper Atmosphere Research Satellite

Upper Atmosphere Research Satellite, máis coñecido polo seu acrónimo UARS, foi un satélite artificial da NASA lanzado no transbordador espacial Discovery na misión STS-48 desde o Centro de Lanzamento de Cabo Cañaveral o 12 de setembro de 1991. Características
A misión de UARS foi estudar a parte superior da atmosfera terrestre, entre 15 e 100 km de altura, incluíndo os procesos químicos e físicos que ocorren nese intervalo. Os instrumentos medían a estrutura interna da atmosfera e os efectos das influencias externas sobre ela, como a radiación solar, as condicións da troposfera e os campos eléctricos. Entre os obxectivos concretos de UARS estaban medir o balance de enerxía da atmosfera superior, a súa fotoquímica e dinámica e o acoplamento entre os seus diversos procesos.
O satélite estabilizábase nos tres eixos mediante volantes de inercia e a súa enerxía era proporcionada por un panel solar de 1, 5 x 3, 3 m que xeraba ata 1, 6 kW de potencia que á súa vez alimentaba tres baterías de 50 Amperio-hora de capacidade cada unha. O sistema de propulsión funcionaba con hidracina e as comunicacións tiñan lugar en banda S mediante varias antenas de baixa ganancia e unha antena direccional de alta ganancia. UARS reentrou na atmosfera terrestre o 24 de setembro de 2011. Instrumentos
UARS levaba os seguintes instrumentos a bordo: Cryogenic Limb Array Etalon Spectrometer (CLAES)
Improved Stratospheric and Mesospheric Sounder (ISAMS)
Microwave Limb Sounder (MLS)
Halogen Occultation Experiment (HALOE)
High Resolution Doppler Imager (HRDI)
Wind Imaging Interferometer (WINDII)
Solar-Stellar Irradiance Comparison Experiment (SOLSTICE)
Solar Ultraviolet Spectral Irradiance Monitor (SUSIM)
Particle Environment Monitor (PEM)
Active Cavity Radiometer Irradiance Monitor (ACRIM II)
Upper River

Upper River é unha das cinco divisións administrativas de Gambia. A capital é Basse Santa Su.
Posúe 2070 km² que se encontran habitados por 194. 716 persoas (cifra do censo do 2008), polo que a densidade de poboación desta división é de 94 habitantes por quilómetro cadrado. Distritos
Upper River divídese en catro distritos: Fulladu East
Kantora
Sandu
Wuli
Uppsala

Uppsala é unha cidade situada no centro de Suecia, atópase a 70 km ó norte de Estocolmo. Uppsala é a cuarta cidade sueca en poboación, no censo do 2015 tiña 149245 habitantes; cos arrabaldes, a área metropolitana de Uppsala ten unha poboación de 216000 habitantes (2017).
Uppsala é a capital do Condado de Uppsala (Uppsala Län) e o centro eclesiástico de Suecia, sendo a sé do arcebispado dende o ano 1164. A cidade de Uppsala é famosa pola súa universidade, a máis vella de Escandinavia, fundada en 1477. Nesta universidade estudou Carl von Linné e foi profesor de botánica.